Мануэль Ноер

**Мануэ́ль Но́ер** (;  27 сакавіка 1986 году, Гельзэнкірхэн, ФРН) — нямецкі футбаліст, брамнік клюбу «Баварыя» і нацыянальнай зборнай Нямеччыны. У 2014 годзе Ноер стаў чэмпіёнам сьвету разам са зборнай Нямеччыны, а таксама атрымаў узнагароду «Залатыя пальчаткі» як найлепшы брамнік турніру.

## Кар’ера
### «Шальке-04»
З 5 гадоў пачаў займацца ў футбольнай школе клюбу «Шальке-04». У 2003 годзе 17-гадовы брамнік пачаў гуляць за рэзэрвовую каманду «Шальке-04» у Рэгіянальнай лізе, але вылецеў разам зь ёй у чацьвёрты нямецкі дывізіён, дзе й правёў цэлы сэзон.

У сэзоне 2005—2006 гадоў быў прызваны ў першую каманду ў якасьці запаснога галкіпэра, месца ў аснове тады займаў Франк Рост. У Бундэсьлізе, тым ня менш, Мануэль дэбютаваў толькі ў жніўні 2006 году ў матчы супраць «Алеманіі» (1:0). Пасьля гэтага згуляў крыху пазьней у матчы 10-га тура супраць «Баварыі» (2:2), пры гэтым ягоная гульня так спадабалася галоўнаму трэнэру гельзэнкірхэнцаў Мірку Сломку, што ён стаў асноўным брамнікам каманды, а Рост у выніку перайшоў у «Гамбург». Усяго ў сэзоне 2006—2007 гадоў Ноер у складзе «Шальке-04» правёў 27 матчаў.

20 красавіка 2011 году клюб паведаміў, што Ноер ня будзе падаўжаць кантракт з «Шальке-04», які заканчваецца па завяршэньні сэзону 2011—2012 гадоў, нягледзячы на ​​неаднаразовыя спробы кіраўніцтва «Шальке» пераканаць яго не пакідаць клюб, уключаючы прапановы з павышэньнем заробку.

### «Баварыя»
8 чэрвеня 2011 году «Баварыя» падпісала з брамнікам пяцігадовы кантракт на суму ў 18 мільёнаў эўра плюс 7 мільёнаў у якасьці бонусаў за ўдалае выступленьне Ноера ў мюнхэнскім клюбе. Пасьля пратэстаў заўзятараў клюбу супраць набыцьця Ноера, бо некаторыя фанаты былі незадаволеныя купляй брамніка «Шальке», замірэнчая сустрэча паміж прадстаўнікамі «Баварыі» і групай прадстаўнікоў заўзятараў адбылося 2 ліпеня 2011 году.

Адразу ў першыя тыдні знаходжаньня ў структуры новага клюбу, пасьля матчу супраць «Гофэнгайму» (0:0), Ноер пабіў рэкорд «Баварыі» па колькасьці праведзеных хвілінаў без прапушчаных мячоў, правёўшы больш за 1000 хвілінаў без прапушчаных. Ён палепшыў рэкорд, які раней усталяваў Олівэр Кан. 25 красавіка 2012 году Ноер выратаваў каманду падчас сэрыі пэнальці ў паўфінале Лігі чэмпіёнаў, узяўшы пэнальці Крыштыяну Раналду і Кака, аднак у фінале на родным стадыёне баварскі клюб трываў паразу ад «Чэлсі», таксама ў сэрыі пэнальці.

## Міжнародная кар’ера
Упершыню дэбютаваў за зборную Нямеччыны па футболе 2 чэрвеня 2009 году ў таварыскім матчы супраць зборнай ААЭ. Перамогу атрымала каманда Нямеччыны зь лікам 7:2. На чэмпіянаце сьвету 2010 году, дзе немцы сталі бронзавымі прызэрамі, удзельнічаў ва ўсіх сустрэчах сваёй каманды, акрамя гульні за трэцяе месца. Пасьля ЧС-2010 стаў першым брамнікам нямецкай зборнай. У 2014 годзе стаў чэмпіёнам сьвету, які праходзіў у Бразыліі, акрамя гэтага Мануэль стаў найлепшым брамнікам турніру.

## Дасягненьні
### Клюбныя
**«Шальке-04»**:
* Уладальнік Кубка Нямеччыны: 2011

**«Баварыя»**:
* Чэмпіён Нямеччыны: 2013, 2014, 2015, 2016, 2017, 2018, 2019, 2020, 2021, 2022, 2023, 2025
* Уладальнік Кубка Нямеччыны: 2013, 2014, 2016, 2019, 2020
* Уладальнік Супэркубка Нямеччыны: 2012, 2016, 2017, 2018, 2020, 2021, 2022, 2025
* Пераможца Лігі чэмпіёнаў: 2013, 2020
* Уладальнік Супэркубка УЭФА: 2013, 2020
* Пераможца клюбнага чэмпіянату сьвету: 2013, 2020

### Міжнародныя
**Нямеччына**:
* Чэмпіён сьвету: 2014
* Бронзавы прызэр чэмпіянату сьвету: 2010

## Крыніцы

## Вонкавыя спасылкі
* Афіцыйны сайт
* 
* 
* 
* 
* Профіль на Fussballdaten.de

Катэгорыя:Нямецкія футбалісты
Катэгорыя:Чэмпіёны сьвету па футболе